**CELKOVÉ ZHODNOTENIE UCHÁDZAČA HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor

**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

***Ing. Ladislav Suhányi, PhD.***

**1. VYHODNOTENIE PLNENIA KRITÉRIÍ UCHÁDZAČA PODĽA MATERIÁLOV**

 **DODANÝCH UCHÁDZAČOM**

**Pedagogická činnosť uchádzača**

Počiatky pedagogickej praxe Ing. Ladislava Suhányiho, PhD. siahajú do rokov 2005- 2006 kedy v rámci pedagogickej praxe doplnkového pedagogického štúdia praktizoval vyučovaním predmetov ekonomického zamerania na Obchodnej akadémii Watsonova v Košiciach.

Svoju vysokoškolskú pedagogickú činnosť započal v roku 2007 na Ekonomickej fakulte Technickej univerzity v Košiciach, kde vyučoval predmety Podnik a podnikanie, Podnikové hospodárstvo, a Manažment. U daných predmetov viedol cvičenia v slovenskom jazyku, ale aj v anglickom jazyku pre zahraničných Erasmus študentov.

Od roku 2010 vyučuje a garantuje viacero predmetov. Viedol a vedie prednášky z predmetov Projektový manažment, Manažment a marketing regionálneho rozvoja, Výskum trhu a Marketing vybraných oblastí. Zároveň viedol a vedie semináre k tým istým študijným predmetom, ale aj k predmetom ako Marketing a Marketingová komunikácia. Zároveň sa podieľa na výučbe zahraničných študentov v anglickom jazyku.

Počas svojej pedagogickej činnosti viedol Ing. Ladislav Suhányi, PhD. viacero úspešne ukončených bakalárskych a diplomových prác v počtoch:

* 21 ukončených bakalárskych prác (z toho jedna v anglickom jazyku)
* 25 ukončených diplomových prác

Počas pôsobenia na Fakulte manažmentu Prešovskej univerzity v Prešove bol každoročne členom štátnych komisií pre záverečné skúšky.

**Vedecko-výskumná činnosť uchádzača**

Ing. Ladislav Suhányi, PhD. sa počas svojej praxe aktívne zapájal ako spoluriešiteľ, zástupca vedúceho riešiteľa, ale aj vedúci riešiteľ do vedecko-výskumnej činnosti, a to v rámci rôznorodých domácich a zahraničných grantových schém. Zúčastnil sa na riešení 13‑tich zahraničných a domácich projektov:

* Reforma vzdelávania na FM PU v Prešove (IMTS kód 26110230111) Pozícia v projekte: expert pre inováciu predmetu „Tvorba environmentálnych projektov 2“ – 2013-2015
* Enforcement of subsidiarity in public finances (OTKA č. 83512 Hungarian Scientific Research Fund) – 2011-2015
* Analýza a návrh zefektívnenia rozhodovacích procesov pri investičnom rozhodovaní regionálnych samospráv (VEGA č. 1/0760/13) – 2013-2014
* Skvalitnenie vzdelávacieho procesu aplikáciou poznatkov z praxe a spoluprácou s odbornými a profesnými inštitúciami a organizáciami (KEGA č. 007PU-4/2011) – 2011-2013
* Analýza možností optimalizácie rozhodovacích procesov investičného rozhodovania regionálnych samospráv (GAMA/11/12) – 2012
* Ekonomická efektívnosť pri zabezpečovaní verejných služieb v obciach s rôznym počtom obyvateľov v SR (VEGA č. 1/1046/11) – 2011-2012
* Cezhraničný vedomostný most klastra obnoviteľných zdrojov energie Východného Slovenska a Severného Maďarska – KNOWBRIDGE (Európska komisia, 7. RP) – 2009-2011
* Využívanie strategickej inteligencie pre zlepšenie inovačnej politiky – STRIPE (Nórsky finančný mechanizmus – NFM) – 2009-2011
* Regionálne dimenzie poznatkovej ekonomiky – REDIPE (Agentúra pre podporu výskumu a vývoja – APVV) – 2008-2011
* Inovačné partnerské centrum – IPC Prešov (Finančný mechanizmus EHP/ Nórsky finančný mechanizmus, štátny rozpočet, rozpočet VÚC) – 2007-2010
* IT Education as an Activating Factor of Adults from Areas under Danger of Unemployment – ITEFAFU (Socrates/Grundtvig) – 2006-2009
* Zvýšenie efektívnosti a koherencie výskumných politík na európskej, národnej a regionálnej úrovni – COGNAC (Európska komisia, 6. RP) – 2006-2008
* Podpora kariéry žien inžinierok v priemyselnom a akademickom výskume – PROMETEA (Európska komisia, 6. RP) – 2005-2008

Aj v súčasnosti sa zúčastňuje na Fakulte manažmentu Prešovskej univerzity v Prešove na vedení, spoluriešiteľstve a podávaní nových vedecko-výskumných a vzdelávacích projektov.

Ing. Ladislav Suhányi, PhD. sa zúčastnil aj riešenia úloh na základe požiadaviek praxe:

* Regionálna rozvojová stratégia Inovačného partnerského centra (Inovačné partnerské centrum s aplikáciou na podmienky Prešovského kraja) – Prešovský kraj – 12/2009
* Dlhodobá stratégia rozvoja Centra regionálneho rozvoja n.o. – ARR Prešov – 11/2012-03/2013

**Publikačná činnosť uchádzača**

Publikačná činnosť uchádzača, vychádzajúc z jeho vedeckého a odborného profilu, je orientovaná na manažment, regionálny rozvoj, marketing, investičné rozhodovanie a financovanie s dôrazom na samosprávnu úroveň. Dôkazom tejto činnosti sú aj jeho publikácie, a to v domácich a zahraničných časopisoch, na domácich a zahraničných konferenciách, v knižných publikáciách a v iných vedeckých a odborných štúdiách v celkovom počte 88. Ohlasy na jeho publikačnú činnosť sa bohato odzrkadľujú v citáciách a ohlasoch doma aj v zahraničí v celkovom počte 80, z ktorých je 10 evidovaných v citačných databázach SCOPUSu a Web of Knowledge.

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

prof. h.c. prof. Ing. Ondrej Hronec, DrSc.

prof. Ing. Alena Daňková, CSc.

doc. Ing. Ján Marušin, CSc.

Oponenti spracovali oponentské posudky v zmysle platnej legislatívy s nasledujúcimi závermi.

**prof. h.c. prof. Ing. Ondrej Hronec, DrSc.**

Za hlavný cieľ práce si autor vytýčil vykonať (na základe ním získaných údajov) analýzu vybraných marketingových nástrojov v manažmente regionálneho rozvoja v rámci prvkov marketingového mixu: cena, produkt, propagácia. Realizácia prebiehala na úrovni regionálnych samospráv. Jasná formulácia cieľa umožnila aj možnosť jeho kontroly, čo umožňuje konštatovať, že stanovené ciele boli naplnené.

Habilitačná práca je podnetnou v mnohých oblastiach, pretože obohacuje tak teoretické, ako aj praktické poznatky zistené v tejto problematike. Na jej základe možno tento vedný odbor ďalej rozvíjať, pretože interpretácie a vlastné úvahy autora sú erudované. Možno ju využiť aj v praktickej oblasti, hlavne vo vyšších územných celkoch.

 Posudzovaná habilitačná práca Ing. Ladislava Suhányiho, PhD. zodpovedá všetkým požiadavkám kladeným na tento druh práce, a to aktuálnosťou, obsahom i rozsahom práce, ako aj formou spracovania. Jej výsledky rozširujú úroveň vedeckého poznania, a sú cenným prínosom pre ďalší rozvoj vedy a praxe. Na základe uvedených skutočností navrhujem, aby v súlade s § 54 Zákona č. 131/2002 Z.z. o Vysokých školách, v znení neskorších predpisov, bola habilitačná práce Ing. Ladislava Suhányiho, PhD. prijatá a po obhájení a habilitačnej prednáške, ako aj na základe splnenia všetkých kritérií v oblasti pedagogickej, vedecko-výskumnej a publikačnej, **bola** Ing. Ladislavovi Suhányimu, PhD. v študijnom odbore 3.3.15 Manažment **udelená** vedecko-pedagogická hodnosť „docent.“

**prof. Ing. Alena Daňková, CSc.**

Na základe uvedeného možno konštatovať, že problematika habilitačnej práce je vysoko aktuálna a každý prínos z jej riešenia môže pomôcť jednotlivým regiónom k vykonávaniu svojich činností v prospech efektívneho regionálneho rozvoja. Téma práce je v celom rozsahu v súlade so študijným odborom 3.3.15 Manažment. Primárny cieľ habilitačnej práce bol v plnom rozsahu splnený.

 Použité metódy práce, zvolenú metodológiu skúmania, vyhodnotenie získaných poznatkov možno považovať za adekvátne spracovávaniu prác tohto druhu, autor vysoko erudovane riešil zvolenú problematiku a dospel k stanovenému primárnemu cieľu práce. Výskumné vzorky respondentov sú dostatočne preukazné na overovanie zvolených hypotéz a definovanie záverov výskumu práce.

Posudzovaná habilitačná práca svojou štruktúrou, obsahovým zameraním a dosiahnutými výsledkami poskytuje cenné teoretické a praktické poznatky využiteľné pre rozvoj príslušnej teórie a prax. Po formálnej a obsahovej stránke je práca spracovaná na vysokej odbornej aj vedeckej úrovni. Vychádzajúc z uvedeného **„o d p o r ú č a m“** na základe habilitačného konania menovať Ing. Ladislava Suhányiho, PhD. za docenta v odbore 3.3.15 Manažment.

**doc. Ing. Ján Marušin, CSc.**

Pre naplnenie cieľov habilitačnej práce, ktoré vyplývajú z kapitol 4 a 5 zvolil autor odôvodnený a správny prístup v podobe uplatnených štatistických metód a logistickej regresie. Aplikácia vybraných štatistických metód pre dané účely nebola dosiaľ v podmienkach samosprávneho kraja vykonaná, preto ide o pôvodné spracovanie predmetnej problematiky.

 Orientácia na poznanie vývoja programovej štruktúry rozpočtov samosprávnych krajov umožnila navrhnúť jednotný model programovej skladby rozpočtu, ktorý prispieva k objektivizácii rozhodovania a zefektívneniu manažmentu regiónov. Podobne kvantifikácia jedného z prvkov marketingového mixu – ceny samosprávneho kraja aj v prepočte na jedného obyvateľa je významným ukazovateľom hospodárenia a nástrojom pre komparáciu samosprávnych krajov.

 Uvedené výsledky habilitačnej práce majú podobu cenných poznatkov o vývoji vybraných marketingových nástrojov a stali sa dôležitým podkladom pri spracovaní návrhov a odporúčaní pre manažmenty samosprávneho kraja. Poskytujú tiež použiteľný návod na prípadné modelovanie a simuláciu prvkov marketingového mixu v regiónoch ako aj v subsystéme miest.

 Predložený súbor publikácií a riešených vedeckých prác autora preukazujú bohaté teoretické vedomosti, erudovaný ekonomicko-marketingový rozhľad a schopnosť vedeckého myslenia v danom odbore. Záverom konštatujem, že predloženú habilitačnú prácu hodnotím kladne a **odporúčam** na základe habilitačného konania menovať autora Ing. Ladislava Suhányiho, PhD. za docenta v odbore 3.3.15 Manažment.

**3. ODBORNÉ POSÚDENIE HABILITAČNEJ PREDNÁŠKY A  OBHAJOBY**

 **HABILITAČNEJ PRÁCE – ZÁVER HABILITAČNEJ KOMISIE**

 Ing. Ladislav Suhányi, PhD. obhajoval svoju habilitačnú prácu na tému „Analytický pohľad na vybrané marketingové nástroje v manažmente regionálneho rozvoja.“ pred Vedeckou radou Fakulty manažmentu PU v Prešove dňa 13.02.2015. Prezentácia práce bola na veľmi dobrej úrovni s používaním správnej terminológie. V práci autor deklaroval schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

 Menovaný stručne, logicky a zrozumiteľne prezentoval podstatné myšlienky svojej habilitačnej práce. Sústredil sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

 Hlavným cieľom habilitačnej práce habilitanta bolo, na základe teoretických poznatkov, na základe údajov získaných zo sekundárnych a primárnych zdrojov, na základe analýzy vybraných marketingových nástrojov v manažmente regionálneho rozvoja (v rámci prvkov marketingového mixu cena, produkt a propagácia) vykonanej na úrovni regionálnych samospráv, zhodnotiť získané výsledky a vyvodiť závery, opatrenia a návrhy. Na splnenie stanoveného cieľa boli, okrem analýzy a syntézy teoretických poznatkov a súčasného stavu riešenej problematiky, využité aj metódy zberu a vyhodnocovania údajov získaných zo sekundárnych a primárnych zdrojov. V rámci hodnotenia výsledkov boli v práci okrem štandardných induktívnych, deduktívnych a komparatívnych metód a metód popisnej štatistiky využité aj štatistické metódy, konkrétne Studentov t-test, Fisherov test, Welchov dvojvýberový test a Pearsonov chí-kvadrát test, ale taktiež aj logistická regresia, tzv. logit model.

 Uvedená prezentácia obsahovala aj konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autora práce. Po ukončení prezentácie odpovedal menovaný na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

 Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagoval pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej ekonomickej a bankovej praxe, ako i vlastný nepopierateľný záujem o jej hlbšie poznanie.

**Habilitačná prednáška**

Rovnako, ako v prípade obhajoby habilitačnej práce, habilitant prezentoval habilitačnú prednášku na vysokej profesionálnej úrovni. Téma prednášky „Špecifické procesuálne prístupy k plánovaniu projektu, odhadov času a nákladov a k optimalite jeho štruktúry“ je vysoko odbornou témou veľmi vhodne zvolenou v rámci pedagogicko-didaktického zamerania odboru 3.3.15 Manažment.

Habilitant sa v rámci prednášky venoval druhej z prezentovaných piatich fáz projektového manažmentu, a to konkrétne fáze plánovania projektu. Predstavil a vysvetlil hlavné dva dokumenty, ktoré sú výstupom fázy plánovania: Definíciu predmetu projektu a Plán projektu. Vysvetlil a priblížil zároveň význam a spôsob spracovania podrobného rozpisu prác (Work Breakdown Structure – WBS). Podrobne sa následne venoval časovému rozpisu projektu, kde teoreticky vysvetlil, ale aj názorne prakticky predviedol grafické metódy plánovania pomocou Ganttovho diagramu, Diagramu míľnikov, Diagram PERT a Metódu kritickej cesty. Vysvetlil zároveň spôsoby implementácie týchto metód, uviedol hlavné výhody a nevýhody ich využitia a prípady vhodnosti ich využitia v praxi. V poslednej časti prednášky habilitant predstavil rozpočet projektu, ktorý je súčasťou dokumentu Plán projektu. Predstavil zásady a postup tvorby rozpočtu a jeho súčasti.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitant zodpovedal všetky otázky a pripomienky členov vedeckej rady. Na položené otázky reagoval väčšinou aj s vyjadrením vlastného názoru na uvedenú problematiku.

 Vystupovanie habilitanta v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jeho prejav bol zrozumiteľný. Používal primeranú didaktickú techniku. Je možné konštatovať, že výsledky jeho doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitant má predpoklady pre ďalší odborný a vedecký rast.

 Habilitačná prednáška a obhajoba habilitačnej práce Ing. Ladislava Suhányiho, PhD. boli na požadovanej teoretickej a pedagogickej úrovni a preto jeho menovanie za „docenta“ v odbore 3.3.15 Manažment bude prínosom pre akademickú obec a jeho ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČOVI TITUL DOCENT V ODBORE**

 Habilitačná komisia na základe posúdenia predložených dokladov a dokumentov a na základe splnenia všetkých kritérií, vrátane kritérií PU v Prešove, týkajúcich sa vedeckej, pedagogickej a organizátorskej činnosti uchádzača, posudkov oponentov a habilitačnej prednášky konštatuje, že Ing. Ladislav Suhányi, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie Ing. Ladislava Suhányiho, PhD. za docenta v odbore 3.3.15 Manažment.

Odôvodnenie návrhu

 Na základe doterajšej vedeckej a pedagogickej práce uchádzača, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať Ing. Ladislava Suhányiho, PhD. docentom v odbore 3.3.15 Manažment.

V Prešove, dňa 13. februára 2015

|  |  |  |
| --- | --- | --- |
| **Predseda habilitačnej komisie:** |  | Podpis |
| prof. Ing. Dr. Róbert Štefko, Ph.D. |  | prítomný |
| **Členovia/ky habilitačnej komisie:** |  |  |
| prof. Ing. Ján Závadský, PhD. |  | prítomný |
| doc. PhDr. Zoltán Rózsa, PhD. |  | prítomný |
| **Oponenti:** |  |  |
| prof. h.c. prof. Ing. Ondrej Hronec, DrSc.  |  | prítomný |
| prof. Ing. Alena Daňková, PhD. |  | prítomný |
| doc. Ing. Ján Marušin, CSc.  |  | prítomný |